Victor Pogadaev

Victor Alexandrovich Pogadaev (Rusia: Виктор Александрович Погадаев; lahir 20 November 1946) adalah seorang sarjana Rusia, pakar sejarah dan budaya Asia Tenggara. PhD (1976). Beliau merupakan ahli Majlis Antarabangsa Bahasa Melayu (MABM) sejak tahun 2014, ahli bersekutu Akademi Antarabangsa Sains Pedagogi, ahli Sidang Pengarang Jurnal Bahasa, Sastera dan Budaya Pendeta, Setiausaha Ilmiah Suruhanjaya Etnografi di Persatuan Geografi Rusia, ahli Badan Pengurus Persatuan Nusantara (Moscow), ahli Persatuan Wartawan Rusia, Persatuan Pakar Kaji Timur Rusia, ahli seumur hidup Persatuan Bahasa Moden Malaysia (Kuala Lumpur), ahli sidang pengarang journal «Folklore and Folkloristics» (India).
Beliau menerbitkan lebih daripada 200 buku dan rencana mengenai bahasa, sejarah dan kebudayaan Malaysia dan Indonesia. Cergas juga dalam bidang penterjemahan dan penyusunan kamus..
Beliau pernah menyertai Pengucapan Puisi Dunia Kuala Lumpur tahun-tahun 1992 dan 2002, Wacana Sastera dan Baca Puisi Gelodak Seni Alaf Baru (2004, Kota Baru, Kelantan), International Poetry Festival 2009 di Medan, Indonesia), Festival Puisi dan Lagu Rakyat Antarabangsa Pangkor III (2012), Temu Sasterawan Numera "Melacak Identitas Kultural Melayu Melalui Sastra, Budaya dan Sejarah" (2012, Padang, Indonesia), Baca Puisi Dunia Numera (2012, Kuala Lumpur) dan lebih daripada 60 persidangan ilmiah di Rusia, Malaysia, Brunei, Singapura, Indonesia, Thailand, India.
Pada tahun 2021-2024 menjadi kolumnis akhbar New Straits Times
Viktor berasal daripada keluarga seorang buruh. Bapanya, Uskov Alexander Nikolaevich bekerja sebagai buruh di Pusat Pekhidmatan Industri setempat manakala ibu Pogadaeva Agrafena Alexandrovna bertugas sebagai akauntan di cawangan Bank Negara. Datuknya Alexander Mertemyanovich ialah seorang kosek, sedangkan nenek adalah seorang petani.
Pada tahun 1964, beliau tamat sekolah menengah di Sakmara dengan dianugerahi Pingat Emas . Beliau pernah menjadi pengarang akhbar sastera sekolah “Suara Muda”.
Pada tahun 1964 hingga 1965, beliau bekerja sebagai guru bahasa Jerman di Sekolah 8 Tahun Krasny Kommunar di stesen kereta api Sakmarskaya. Pada tahun 1965—1970 — mahasiswa Jabatan Pengajian Indonesia, Institut Bahasa-bahasa Timur, Universiti Negara Moscow M.V. Lomonosov yang tamat dengan cemerlang. Antara pensyarahnya adalah sarjana kenamaan Rusia Pavlenko A. P., Demidyuk L.N., Deopik D.V., Gnevusheva E.I., Gavrilov Yu. N. Pada tahun 1970—1971 menuntut sebagai mahasiswa tanpa ijazah di Universiti Malaya dalam rangka pertukaran mahasiswa (rombongan pertama).
Pada tahun 1975, Victor lulus pengajian siswazah (doktoral) di Institut Negara-Negara Asia dan Afrika, Universiti Negara Moscow dengan gelar PhD dalam sejarah (tesis Parti-Parti Pembangkang di Malaysia, 1957-1971). Pada tahun 1976—1982, beliau bekerja sebagai pegawai dalam Kedutaan Soviet di Jakarta (setiausaha ketiga), pada tahun 1986—1989 – di Kedutaan Soviet di Kuala Lumpur (setiausaha kedua).
Sejak tahun 1989, beliau menjadi editor perunding di bahagian “Ensiklopedia Asia” Institut Ketimuran Akademi Sains Rusia, pada tahun 1996-2001 — pensyarah bahasa Indonesia di Institut Negara-Negara Asia dan Afrika, Universiti Negara Moscow.
Pada tahun 1998-2001 merangkap jawatan timbalan ketua Pusat Analisis Maklumat di kumpulan akhbar Vechernyaya Moskva.
Pada tahun 2001-2016 beliau bertugas sebagai pensyarah serta sejak tahun 2003 sebagai Profesor Madya di Universiti Malaya. Sekembalinya ke Moscow beliau mengajar bahasa Melayu dan bahasa Indonesia di Institut Hubungan Antarabangsa (MGIMO). Akademi Diplomasi Kementerian Luar RUsia serta di Universiti Ketenteraan Kementerian Pertahanan Rusia.